SKRIFTLIG FORESPØRGSEL E-1343/03

af Bartho Pronk (PPE-DE) til Kommissionen

(9. april 2003)

Om: Evaluering af direktiv 96/71/EF (fortsat)

Den 11. marts 2003 besvarede Kommissionen min forespørgsel P-0457/03(1). Svaret på forespørgslen var ikke fuldstændigt, da jeg spurgte om de praktiske problemer, medens Kommissionen svarede, at der ikke var nogen særlige problemer på lovgivningsområdet.

Kommissionen henviste endvidere til en ekspertgruppe uden at oplyse, at der er tale om nationale embedsmænd.

1. Indrømmer Kommissionen, at besvarelsen ikke var fuldstændig, da den overhovedet ikke tog de praktiske problemer op, som navnlig bygge- og anlægssektoren kommer ud for i forbindelse med direktiv 96/71/EF(2)?

2. Hvorfor har den ikke undersøgt problemerne hos de berørte uden for den offentlige sektor?

3. Vil den i forbindelse med evalueringen også tage hensyn til de erfaringer, som de berørte i navnlig bygge- og anlægssektoren har gjort?

4. Har Kommissionen gjort sig klart, at Den Europæiske Union består af både borgere og medlemsstater og ikke kun af medlemsstater, og at borgerne i de tilfælde, hvor de konfronteres direkte med virkningerne af et direktiv, også skal høres direkte?

(1) EUT C 161 E af 10.7.2003, s. 219.

(2) EFT L 18 af 21.1.1997, s. 1.

Svar afgivet på Kommissionens vegne af Anna Diamantopoulou

(21. maj 2003)

I henhold til artikel 8 i Europa-Parlamentet og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser(1) skal Kommissionen foretage en undersøgelse af gennemførelsesbestemmelserne til dette direktiv med henblik på at foreslå Rådet de fornødne ændringer.

Rapporten fra Kommissionens tjenestegrene om direktivets gennemførelse, der blev offentliggjort i februar 2003, var det første skridt i undersøgelsen af direktivets gennemførelse. Som forklaret i svaret på det ærede medlems skriftlige forespørgsel P-0457/03(2) sammenfatter rapporten hovedtrækkene i medlemsstaternes lovgivning til gennemførelse af direktivet uden dog at vurdere de eventuelle praktiske problemer, der er forbundet med direktivets gennemførelse i medlemsstaterne. I øvrigt kan der i kraft af rapportens natur en rapport fra Kommissionens tjenestegrene ikke deri drages konklusioner om, hvorvidt direktivet er korrekt gennemført i medlemsstaterne eller ej.

Rapporten var genstand for den normale høringsprocedure, dvs. intern høring af tjenestegrenene, høring af arbejdsmarkedets parter på fællesskabsplan, høring af medlemsstaterne og drøftelse af resultaterne på mødet i ad hoc-ekspertgruppen bestående af repræsentanter for medlemsstaternes myndigheder.

Kommissionens meddelelse om gennemførelse og anvendelse af direktivet, der forventes offentliggjort om kort tid, er det næste skridt i undersøgelsen af direktivets gennemførelse. Meddelelsen stiles til EU-institutionerne og arbejdsmarkedets parter og omhandler bl.a. de problemer, som virksomhederne og/eller de udstationerede arbejdstagere er stødt på. Jeg kan forsikre det ærede medlem om, at Kommissionen med glæde modtager reaktioner på denne meddelelse fra alle berørte parter, også EU's borgere.

Endvidere vil alle oplysninger om praktiske problemer forbundet med gennemførelsen og anvendelsen af direktivet blive omhyggeligt behandlet. Det er velkendt, at klager fra EU-borgerne er en væsentlig informationskilde, der sætter Kommissionen bedre i stand til at udføre sin opgave som vogter af fællesskabslovgivningen. Det skal bemærkes, at Kommissionen hidtil kun har modtaget en enkelt klage over gennemførelsen og anvendelsen af direktivet, hvilket har resulteret i, at der er indledt en overtrædelsesprocedure i henhold til EF-traktatens artikel 226 (verserende sag C-341/02).

(1) EFT L 18 af 21.1.1997.

(2) EFT C 161 E af 10.7.2003, s. 219.